### | | | | --- | --- | | | | | --- | | **Byråd** 29. maj 2018 Sagsnr. 710-2018-8829 Dok.nr. 710-2018-132784 Helen Gregersen | | 92.                 Kommunale tilsyn på handicap- psykiatriområdet 2017 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag | Serviceloven § 151, Retssikkerhedsloven på det sociale område |

###

**SAGENS INDHOLD**

Byrådet skal i denne sag tage
stilling til resultaterne af de årlige kommunale tilsyn, der er gennemført på
handicap- og psykiatriområdet i 2017. Det drejer sig om tilsynet med de tilbud,
der ikke er omfattet af Socialtilsynet ved [adresse].

Tilsynet, der aktuelt varetages af
rådgivnings- og revisionsvirksomhed BDO Statsautoriseret revisionsselskab
(BDO), har i 2017 ført tilsyn med
Aktivitetscenter Elbæktoften og [adresse].

Formålet med tilsynet er at
påse, at beboerne/brugerne får den hjælp, de har behov for og ret til. Desuden
skal Tilsynet påse, at hjælpen er tilrettelagt og bliver udført på en faglig og
økonomisk forsvarlig måde. Tilsynet skal endvidere gribe korrigerende ind før
mindre problemer udvikler sig til større problemer.

Tilsynet omfatter områderne:

· Aktuelle vilkår og status

· Metoder og resultater

· Sundhed og trivsel

· Aktiviteter og beskæftigelse

· Selvstændighed og relation

· Organisatoriske forhold

· Fysiske rammer.

På baggrund af tilsynet kategoriseres resultatet heraf som:

· Særdeles tilfredsstillende

· Meget tilfredsstillende

· Tilfredsstillende

· Mindre tilfredsstillende

· Ikke tilfredsstillende.

BDO har kategoriseret resultaterne på begge tilbud som
”Meget tilfredsstillende”.

Det er BDO’s vurdering, at begge tilbud arbejder med
udgangspunkt i relevante metoder og tilgange, og at medarbejdernes kompetencer
imødekommer borgernes behov. Desuden vurderer BDO, at tilbuddenes fysiske
rammer er velegnede, og at de ligeledes tilgodeser borgernes behov.

Tilsynene har afstedkommet nogle få anbefalinger. For begge
tilbuds vedkommende ser BDO et behov for at prioritere arbejdet med
dokumentationen – herunder opstillingen af mål for den enkelte borger. For
Møllen Aktivitetscenters vedkommende påpeger BDO desuden, at nogle borgere
efterspørger større tydelighed i forhold til, hvilke aktiviteter de kan
forvente.

**VURDERING**

Social og Sundhed finder det positivt, at BDO har vurderet,
at resultaterne hos begge tilbud kan kategoriseres som meget tilfredsstillende.

Social og Sundhed vurderer desuden, at de opfølgende
aktiviteter, der er og vil blive gennemført, imødekommer BDO’s anbefalinger.
Herunder, at der på tværs af handicap- og psykiatriområdet er et særligt fokus
på at opstille gode mål for de indsatser borgerne modtager. Den borgerrettede
dokumentation skal i alle tilfælde understøtte arbejdet omkring den enkelte
borger. Formålet hermed er at sikre en struktureret opfølgning på de indsatser
borgerne tilbydes og en vurdering af, om disse har den rette og forventede
effekt. I foråret 2018 implementeres endvidere en fællesinstruks for
borgerrettet dokumentation i hele Handicap og Psykiatri.

Aktiviteterne på [adresse], Industrivej 18 i
Hammel er omlagt pr. 1. marts 2018. Borgere, der tidligere modtog tilbud på
Industrivej 18 i Hammel, gives nu i stedet andre aktivitetstilbud på f.eks.
Naturværket eller på værestederne. Der sker derfor ikke yderligere opfølgning
på tilsynsrapporten.

Social og Sundhed har sendt tilsynsrapporterne i høring hos
Handicaprådet. Handicaprådets høringssvar af 21. april 2018 vedlægges.

Handicaprådet efterspørger, at der gennemføres interviews
med pårørende som en del af tilsynet. Herudover efterspørger Handicaprådet, at
personalet aktivt arbejder for, at antallet af magtanvendelser nedbringes ved
socialpædagogiske tiltag.

Social og Sundhed kan bemærke, at tilsynene er gennemført
uanmeldt, og at det derfor ikke har været muligt at planlægge interviews med
pårørende som en del af tilsynet. Fremadrettet vil en del af de kommunale
tilsyn blive gennemført som anmeldte tilsyn, og interviews med pårørende kan
derved indgå som en del af tilsynet.

Social og Sundhed kan herudover bemærke, at der
kontinuerligt arbejdes med nedbringelse af brug af magtanvendelse i alle
tilbud. Tilbud, der er omfattet af det kommunale tilsyn, har meget sjældent
eller aldrig magtanvendelser.

**ØKONOMI**

Ingen økonomiske konsekvenser.

**INDDRAGELSE**

BDO’s rapporter og ”Sammenfatning af konklusioner og
opfølgning - kommunale tilsyn, handicap og psykiatri 2017” har været i høring
hos Handicaprådet.

**INDSTILLING**

Direktøren for Social og Sundhed indstiller til Byrådet:

1. At Tilsynets afrapportering tages til
efterretning.

2. At indsatserne i notatet ”Sammenfatning af
konklusioner og opfølgning - kommunale tilsyn, handicap og psykiatri 2017”,
godkendes.

**BESLUTNING**

***Social- og Sundhedsudvalget, 1. maj 2018:***

Fraværende:Ingen

Indstilles godkendt.

***Økonomiudvalget, 22. maj 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Sammenfatning af konklusioner og opfølgning - kommunale tilsyn, Handicap og Psykiatri 2017 | 710-2018-53743 |
| Elbæktoften 2017 | 710-2018-53735 |
| Aktivitetscenter Møllen 2017 | 710-2018-53736 |
| Høringssvar - Det kommunale tilsyn 2017 | 710-2018-108880 |